Românii care-și doresc un credit și au venituri mici să-și ia 2-3 locuri de muncă, a declarat Adrian Vasilescu, consilier al Guvernatorului BNR.

Acesta a spus: “Soluția (n.r. pentru a lua un credit), din păcate, este cinică. Dar eu nu pot fi cinic și niciun analist cu mintea întreagă nu poate să fie cinic. Dar nu putem să nu vedem că există o corelație între posibilitatea de a fi ales pentru un credit și șansele tale de a plăti conform contractului creditul pe care l-ai angajat. Și atunci soluția e una singură: să tragă cine vrea un credit pentru salarii mai mari, pentru mai multe posturi. În viața occidentală, acest fapt este la ordinea zilei. Oamenii își iau câte 2-3 servicii. Cineva m-a întrebat la, când am mai spus asta:. .. dar ești nebun… păi trei servicii înseamnă 24 de ore. Se duce și timpul liber și somnul. Dar suntem într-o nouă etapă. În momentul de față, în India, sunt zeci de mii de tineri, dacă nu sute de mii, care într-un sătuc din India, lucrează acasă la un calculator pentru mari firme americane. Foarte multe din aceste servicii le poți face acasă dacă ai un calculator și un creier care să te ajute să obții un angajament cu o mare firmă. Eu cunosc personal o tânără absolventă, româncă, care a terminat o facultate în Marea Britanie, și lucrează la Luxemburg și e angajată în 5 proiecte. Și le face pe toate de acasă”.